aluminiumfosfat
Store norske leksikon,Realfag,Kjemi,Uorganisk kjemi
Aluminiumfosfat er en kjemisk forbindelse av aluminium, fosfor og oksygen. Forbindelsen forekommer i naturen som turkis. Den kjemiske formelen til aluminiumfosfat er AlPO4.
Mange mikroporøse aluminiumfosfater har blitt fremstilt. De har egenskaper som zeolitter (mikroporøse aluminiumsilikater) og brukes som katalysatorer. De fremstilles i hydrotermale synteser i trykk-autoklav, og har betegnelser som AlPO4-5 og AlPO4-24 (sistnevnte analog til analcim). Porediameteren varierer mellom 300 og 800 pm, avhengig av hvor mange tetraedriske byggesteiner som omgir kanalene. Deres funksjon som selektive katalysatorer ligger i de enhetlige, karakteristiske porestørrelsene, men også i at syre-egenskaper kan styres ved å bytte ut noen aluminiumioner med andre kationer, som Co3+ og Si4+ (forbindelsene betegnes da henholdsvis som CoAPO4-n og SAPO4-n). Forbindelsene er metastabile og vil ved oppvarming omdannes til den stabile formen som har en tett struktur. Les mer i Store norske leksikon kjemi